Polisiebeamptes sterf tydens skietery in Australië(Foto: QldPolice/Twitter) Twee polisiebeamptes is onder die drie persone wat dood is in ŉ skietery in Queensland, Australië, het owerhede Maandag gesê. ŉ Soektog na die oortreders duur voort. Queensland-polisie het inwoners van die afgeleë gemeenskap van Wieambilla, sowat 270 km wes van Brisbane, beveel om binnenshuis te bly terwyl die soektog voortduur. Australië het van die strengste vuurwapenwette in die wêreld ná ŉ massaskietery in 1996 in Port Arthur in die suidelike staat Tasmanië. ŉ Enkele man het in dié voorval 35 mense doodgeskiet. “Dit is ŉ verskriklike toneel in Wieambilla en dit is ŉ baie hartseer dag vir die families en vriende van die Queensland-beamptes wat hul lewens verloor het,” het Anthony Albanese, eerste minister, op Twitter gesê. Die polisie is Maandagmiddag na die perseel ontbied in reaksie op ŉ persoon wat in Nieu-Suid-Wallis as vermis aangemeld is, aldus Australiese nuusberigte. ŉ Man van ŉ nabygeleë plaas het ook by die toneel aangekom toe hy ŉ brand by die perseel opgemerk het net toe die skietery begin het. Minstens vier beamptes was op die toneel toe ŉ sarsie skote gevuur is. Twee van die beamptes en ŉ buurman is dood. ŉ Derde beampte het geringe beserings opgedoen. Die Australiese uitsaaikorporasie sê bure het dosyne skote gehoor en voertuie sien brand. Die Sydney Morning Herald berig die vierde beampte, ŉ vrou in haar eerste jaar aan diens, kon ontsnap en alarm maak. Massaskietery is relatief seldsaam in Australië sedert die Port Arthur-slagting. Die skietery in Wieambilla is egter die tweede in Queensland sedert Augustus toe drie mans op ŉ afgeleë veeplaas dood is.